“หุ้นเอเชีย” เปิดบวก! ขานรับ “จีน” คลายกฎคุมโควิด
ตลาดหุ้นเอเชีย เปิดบวก! อานิสงส์ “ดัชนีฮั่งเส็ง” พุ่งกว่า 3% ขานรับจีนผ่อนคลายกฎคุมโควิด แนะจับตาตัวเลขเศรษฐกิจญี่ปุ่น
ตลาดหุ้นเอเชีย เปิดบวก! อานิสงส์ “ดัชนีฮั่งเส็ง” พุ่งกว่า 3% ขานรับจีนผ่อนคลายกฎคุมโควิด แนะจับตาตัวเลขเศรษฐกิจญี่ปุ่น
14 พ.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยดัชนีฮั่งเส็งของฮ่องกงปรับตัวขึ้นกว่า 3% ในช่วงเปิดตลาด ขณะที่ดัชนีนิกเกอิของญี่ปุ่นเปิดบวกเล็กน้อย ก่อนที่จะปรับตัวลงสู่แดนลบหลังตลาดเปิดทำการได้ไม่นาน โดยถูกดดันจากหุ้นซอฟต์แบงก์ กรุ๊ปที่ร่วงลง
ดัชนี NIKKEI 225 ตลาดหุ้นญี่ปุ่นเปิดวันนี้ที่  28,277.64 จุด เพิ่มขึ้น 14.07 จุด หรือ +0.05%, ดัชนี HSI ตลาดหุ้นฮ่องกงเปิดวันนี้ที่ 17,999.26 จุด เพิ่มขึ้น 673.6 จุด หรือ +3.88% หลังปิดวันศุกร์ (11 พ.ย.) ที่ระดับสูงสุดนับตั้งแต่กลางเดือนมี.ค. และดัชนี SSE Composite ตลาดหุ้นจีนเปิดวันนี้ที่ 3,100.87 จุด เพิ่มขึ้น 13.58 จุด หรือ +0.44%
โดยหุ้นเอเชียปิดบวกในช่วงปลายสัปดาห์ที่ผ่านมา หลังดัชนีราคาผู้บริโภค (CPI) ของสหรัฐปรับตัวขึ้นน้อยกว่าที่คาด และจีนประกาศผ่อนปรนการบังคับใช้มาตรการโควิด-19 บางส่วน โดยดัชนีฮั่งเส็งพุ่งแข็งแกร่งที่สุดนับตั้งแต่วันที่ 16 มี.ค.
สำหรับสัปดาห์นี้ ญี่ปุ่นมีกำหนดรายงานตัวเลขผลิตภัณฑ์มวลรวมภายในประเทศ (GDP) ข้อมูลการค้า และเงินเฟ้อผู้บริโภค ขณะที่ ธนาคารกลางอินโดนีเซียมีกำหนดประชุมนโยบายการเงิน ด้านอาลีบาบาและเจดีดอตคอมมีกำหนดรายงานผลประกอบการ
ส่วนหุ้นซอฟต์แบงก์ กรุ๊ป ซึ่งเป็นบริษัทเทคโนโลยียักษ์ใหญ่ของญี่ปุ่นร่วงเกือบ 12% ในตลาดญี่ปุ่นเช้านี้ หลังกองทุนวิชัน ฟันด์ ซึ่งเป็นธุรกิจลงทุนด้านเทคโนโลยีในเครือ รายงานภาวะขาดทุนในไตรมาสที่สิ้นสุดวันที่ 30 ก.ย.เมื่อสัปดาห์ที่ผ่านมา